CELEX: 32016D1878
Language: sk
Date: 2016-10-21 00:00:00
Title: Vykonávacie rozhodnutie Komisie (EÚ) 2016/1878 z 21. októbra 2016, ktorým sa určuje, že dočasné pozastavenie preferenčného cla stanoveného na základe stabilizačného mechanizmu pre banány v rámci Dohody, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej, nie je vhodné pre dovoz banánov s pôvodom v Guatemale za rok 2016

22.10.2016   
            
            
               SK
            
            
               Úradný vestník Európskej únie
            
            
               L 288/56
            
         VYKONÁVACIE ROZHODNUTIE KOMISIE (EÚ) 2016/1878
   z 21. októbra 2016,
   ktorým sa určuje, že dočasné pozastavenie preferenčného cla stanoveného na základe stabilizačného mechanizmu pre banány v rámci Dohody, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej, nie je vhodné pre dovoz banánov s pôvodom v Guatemale za rok 2016
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 20/2013 z 15. januára 2013, ktorým sa vykonáva dvojstranná ochranná doložka a stabilizačný mechanizmus v súvislosti s banánmi, stanovené v Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1), a najmä na jeho článok 15,
   keďže:
   
               (1)
            
            
               Stabilizačný mechanizmus pre banány bol zavedený Dohodou, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej, ktorý sa predbežne začal uplatňovať v krajinách Strednej Ameriky počas roku 2013, naposledy 1. decembra 2013 v Guatemale.
            
         
               (2)
            
            
               Podľa tohto mechanizmu a podľa článku 15 ods. 2 nariadenia (EÚ) č. 20/2013, ak sa prekročí stanovený spúšťací objem dovozu čerstvých banánov (položka 0803 90 10 kombinovanej nomenklatúry Európskej únie z 1. januára 2012) z jednej z dotknutých krajín, Komisia prijme vykonávací akt, ktorým môže buď dočasne pozastaviť preferenčné clo uplatňované na dovoz čerstvých banánov z uvedenej krajiny alebo určiť, že takéto pozastavenie nie je vhodné.
            
         
               (3)
            
            
               Rozhodnutie Komisie sa prijme v súlade s článkom 8 nariadenia Európskeho parlamentu a Rady (EÚ) č. 182/2011 (2), v spojení s článkom 4 uvedeného nariadenia.
            
         
               (4)
            
            
               Dovoz čerstvých banánov s pôvodom v Guatemale do Európskej únie prekročil 15. septembra 2016 hraničnú hodnotu 65 000 metrických ton stanovenú v uvedenej dohode.
            
         
               (5)
            
            
               V tejto súvislosti podľa článku 15 ods. 3 nariadenia (EÚ) č. 20/2013 Komisia zohľadnila vplyv daného dovozu na situáciu na trhu Únie s banánmi, aby rozhodla, či sa má preferenčné clo pozastaviť. Na tento účel Komisia preskúmala vplyv daného dovozu na úroveň cien v Únii, rozvoj dovozu z iných zdrojov a celkovú stabilitu trhu Únie s čerstvými banánmi.
            
         
               (6)
            
            
               Dovoz čerstvých banánov z Guatemaly predstavoval 3,4 % celkového dovozu čerstvých banánov do Európskej únie v rámci stabilizačného mechanizmu v súvislosti s banánmi, keď prekročil stanovenú hraničnú hodnotu na rok 2016. Dovoz čerstvých banánov z Guatemaly predstavoval okrem toho iba 2 % celkového dovozu čerstvých banánov do Európskej únie v období január 2016 – jún 2016. Na základe prognózy dovozu do konca roku 2016 a berúc do úvahy vývoj doterajšieho mesačného dovozu v roku 2016 dovoz banánov z Guatemaly pravdepodobne neprekročí úroveň 4 % celkového dovozu za celý rok 2016, t. j. ročná úroveň dovozu z Guatemaly by zodpovedala úrovni z roku 2015.
            
         
               (7)
            
            
               Dovozná cena z Guatemaly bola počas prvých 6 mesiacov roku 2016 na priemernej úrovni 600 EUR/tonu, čo je o 1 % menej ako priemerné ceny dovozu čerstvých banánov do EÚ z iných krajín.
            
         
               (8)
            
            
               Dovoz čerstvých banánov z ostatných tradičných veľkých krajín vývozu, s ktorými má EÚ takisto dohodu o voľnom obchode, konkrétne z Kolumbie, Kostariky a Panamy, zostal do septembra 2016 do značnej miery pod hraničnými hodnotami stanovenými pre tieto krajiny v rámci porovnateľných stabilizačných mechanizmov a v posledných štyroch rokoch sledoval podobné trendy a jednotkové hodnoty. Napríklad v septembri 2016 bola úroveň dovozu z Kolumbie 915 tisíc ton a dovozu z Kostariky 542 tisíc ton pod stanovenými hraničnými hodnotami, čo je oveľa viac ako celková spúšťacia úroveň pre Guatemalu počas celého roka (65 tisíc ton).
            
         
               (9)
            
            
               Priemerná veľkoobchodná cena banánov na trhu Únie na začiatku septembra 2016 (945 EUR/tonu) nezaznamenala výraznejšie zmeny v porovnaní s priemernými veľkoobchodnými cenami žltých banánov v predchádzajúcich mesiacoch.
            
         
               (10)
            
            
               Neexistuje teda ani náznak toho, že by stabilita trhu Únie bola narušená dovozom čerstvých banánov z Guatemaly nad vymedzený ročný spúšťací dovozný objem, ani dôkaz, že by to malo výrazný vplyv na situáciu producentov EÚ.
            
         
               (11)
            
            
               Napokon neexistuje nijaký náznak hrozby vážneho zhoršenia alebo vážne zhoršenie situácie výrobcov v najvzdialenejších regiónoch Únie v auguste 2016.
            
         
               (12)
            
            
               Na základe uvedeného preskúmania Komisia dospela k záveru, že pozastavenie preferenčného cla na dovoz banánov s pôvodom v Guatemale nie je vhodné.
            
         
               (13)
            
            
               Keďže ročný spúšťací objem sa prekročil už v septembri, aj keď celkový objem dovozu z Guatemaly je na trhu EÚ nízky, Komisia bude napriek tomu pokračovať v tejto súvislosti v pravidelných nadväzujúcich činnostiach,
            
         PRIJALA TOTO ROZHODNUTIE:
   Článok 1
   Dočasné pozastavenie preferenčného cla na dovoz čerstvých banánov zatriedených do položky 0803 90 10 kombinovanej nomenklatúry Európskej únie a s pôvodom v Guatemale nie je v priebehu roku 2016 vhodné.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 21. októbra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 17, 19.1.2013, s. 13.
   
      (2)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).